ความเสี่ยงด้านการบริหารจัดการ:

เนื่องด้วยธุรกิจศูนย์การค้าซึ่งเป็นธุรกิจหลักของเซ็นทรัลพัฒนา จำเป็นต้องปรับตัวและสร้างความ
ทันสมัยอย่างครบครันตลอดเวลา ความสำเร็จของศูนย์การค้ามิใช่แค่เพียงการมีอัตราการเช่าพื้นที่สูง
หรือการมีสัญญาระยะยาวกับลูกค้าซึ่งเป็นผู้เช่าเป็นจำนวนมาก
แม้จะมีความเป็นไปได้สูงในการเรียกเก็บรายได้จากการเช่าพื้นที่ได้อย่างสม่ำเสมอตลอดอายุสัญญา
แต่ก็มิได้เป็นหลักประกันว่าศูนย์การค้าจะประสบความสำเร็จได้ใน ระยะยาว
หากไม่ได้รับความร่วมมือจากลูกค้าซึ่งเป็นผู้เช่าพื้นที่ในศูนย์การค้าในการปรับปรุงเปลี่ยนแปลงรูปแบบร้านค้า
ตลอดจนสินค้าให้ตรงกับความต้องการของผู้มาใช้บริการ
ก็จะส่งผลกระทบโดยตรงกับประสิทธิภาพการบริหารจัดการศูนย์การค้า
และความสามารถในการแข่งขันโดยรวมของศูนย์การค้า
เพื่อเป็นการบริหารความเสี่ยงเซ็นทรัลพัฒนาจึงได้ปรับนโยบายเรื่องอายุสัญญาการเช่าให้เหมาะสมกับประเภทธุรกิจของเรา
ดังต่อไปนี้

-   ลดสัดส่วนสัญญาเช่าระยะยาวลง โดยผู้เช่าที่ทำสัญญาระยะยาวจะเป็นประเภทพื้นที่ใหญ่
    ใช้เงินลงทุนสูง มีรูปแบบธุรกิจที่ชัดเจน เช่น ห้างสรรพสินค้า, ซุปเปอร์มาร์เก็ต,
    โรงภาพยนตร์ ซึ่งมีการบริหารจัดการแบบมืออาชีพ มีความสามารถในการแข่งขันสูงเท่านั้น

-   เพิ่มสัดส่วนสัญญาเช่าระยะสั้นประเภทส่วนแบ่งรายได้ให้สูงขึ้น เพื่อให้สามารถบริหารจัดการ
    ศูนย์การค้าได้อย่างมีประสิทธิภาพมากขึ้น
    อีกทั้งเป็นการดึงดูดและสร้างความมั่นใจในการเข้ามาทำธุรกิจและพร้อมจะเติบโตไปพร้อมๆกันกับเซ็นทรัลพัฒนา
    โดยอย่างน้อยที่สุดเซ็นทรัลพัฒนา จะได้รับค่าเช่าตามอัตราค่าเช่าขั้นต่ำตามที่ระบุในสัญญา

ความเสี่ยงด้านการบริหารจัดการข้างต้นเป็นความเสี่ยงที่สามารถป้องกันได้
ด้วยความเข้าใจในลักษณะการประกอบธุรกิจ
และประสบการณ์อันยาวนานในการบริหารโครงการศูนย์การค้า
ปัจจุบันสัญญาเช่าและสัญญาบริการมาตรฐานของเซ็นทรัลพัฒนาจะมีอายุ 3 ปี
ซึ่งค่อนข้างสอดคล้องและเหมาะสมกับประเภทธุรกิจ

ความเสี่ยงจากภัยธรรมชาติ อุบัติภัย และการก่อวินาศกรรม:

การเกิดภัยธรรมชาติ อุบัติภัย และการก่อวินาศกรรม แม้จะมีโอกาสเกิดขึ้นไม่บ่อยนัก
แต่หากเกิดขึ้นในบริเวณที่ตั้งโครงการของเซ็นทรัลพัฒนา
นอกจากจะสร้างความเสียหายต่อทรัพย์สินของบริษัทแล้ว จะยังความ
สูญเสียแก่ชีวิตและทรัพย์สินของผู้เช่าและผู้มาใช้บริการในโครงการของบริษัทฯอย่างประเมินค่าไม่ได้
เนื่องจากธุรกิจหลักของ เซ็นทรัลพัฒนา ไม่ว่าจะเป็นโครงการศูนย์การค้า อาคารสำนักงาน
หรือที่พักอาศัย ต่างเป็น แหล่งรวมผู้คน ซึ่งทางเซ็นทรัลพัฒนาเองไม่เคยนิ่งนอนใจ
และให้ความสำคัญด้านสวัสดิภาพและความปลอดภัยของลูกค้าและผู้ใช้บริการเสมอ
สิ่งที่เซ็นทรัลพัฒนาได้ยึดถือปฏิบัติมาโดยตลอดเพื่อป้องกันภัยธรรมชาติ อุบัติภัย และการก่อวินาศกรรม
นั้นเริ่มตั้งแต่การก่อสร้างอาคารที่ได้มาตรฐานด้านความปลอดภัยตามที่กฎหมายกำหนด การเฝ้าระวัง
และติดตามข่าวสารอย่างต่อเนื่อง การมีระบบป้องกันและเตือนภัยที่ทันสมัยพร้อมใช้งานตลอดเวลา
และจัดมาตรการรักษาความปลอดภัยอย่างเข้มงวด
ตลอดจนมีการฝึกอบรมพนักงานที่เกี่ยวข้องให้มีความรู้ ความเข้าใจ และทักษะในการอพยพผู้คน
นอกจากนี้เพื่อป้องกันความเสี่ยงทางการเงินบริษัทได้ทำประกันภัยที่ครอบคลุมความเสียหายที่เกิดจากภัยธรรมชาติ
อุบัติภัย และการก่อวินาศกรรมไว้สำหรับทุกๆโครงการของบริษัท

ความเสี่ยงจากการเพิ่มขึ้นของต้นทุนค่าก่อสร้าง :

ความผันผวนของราคาวัสดุก่อสร้าง ส่งผลกระทบโดยตรงกับมูลค่างานก่อสร้าง
ซึ่งเป็นต้นทุนหลักในการพัฒนาโครงการของบริษัทฯอาจทำให้ผลตอบแทนจากการลงทุนไม่เป็นไปตามที่คาดหวัง
ดังนั้นในการบริหาร
ความเสี่ยงดังกล่าวก่อนการตัดสินใจลงทุนในโครงการใดๆบริษัทฯจะทำการศึกษาความเป็นไปได้ในการลงทุน
และผลตอบแทนที่ได้จากการศึกษาความเป็นไปได้จะต้องสูงกว่าอัตราผลตอบแทนที่กำหนดไว้ในนโยบาย
โดยข้อมูลค่าก่อสร้างที่ใช้ในการศึกษาความเป็นไปได้ในการลงทุน
เป็นข้อมูลที่ได้จากการประมาณการโดยฝ่ายพัฒนาโครงการและบริหารงานก่อสร้าง
และวิศวกรที่ปรึกษาซึ่งเป็นผู้เชี่ยวชาญในการคำนวณค่าก่อสร้าง บวกงบประมาณค่าก่อสร้างสำรอง
(Contingency Cost)
และจะต้องเปรียบเทียบกับค่าก่อสร้างมาตรฐานซึ่งบริษัทจะทำการรวบรวมข้อมูลจากโครงการอื่นในตลาดด้วย
ซึ่งถือได้ว่าประมาณการค่าก่อสร้างทุกโครงการได้คำนึงถึงผลของความผันผวนของค่าก่อสร้างในระดับหนึ่งแล้ว
โดยที่ผ่านมาค่าก่อสร้างโครงการส่วนใหญ่ของบริษัทฯ สามารถควบคุมให้เป็นไปตามประมาณการได้
ยกเว้นในกรณีที่บริษัทฯมีการปรับเปลี่ยนแบบหรือจำนวนพื้นที่ขาย
หากทำให้ค่าก่อสร้างสูงกว่าประมาณการที่ตั้งไว้ บริษัทฯจะต้องทำการศึกษาความเป็นไปได้ใน
การลงทุนอีกครั้งก่อนดำเนินการปรับเปลี่ยนแบบหรือหรือจำนวนพื้นที่ขายทุกครั้ง

ความเสี่ยงการเพิ่มขึ้นของอัตราดอกเบี้ย :

การเพิ่มขึ้นของอัตราดอกเบี้ยเป็นปัจจัยที่ส่งผลกระทบโดยตรงกับต้นทุนทางการเงินของบริษัทฯ
เนื่องจากทุกๆโครงการของบริษัทฯล้วนเป็นโครงการที่ต้องใช้เงินลงทุนสูง
บริษัทฯจึงจำเป็นต้องพยายามควบคุมต้นทุนเงินทุนของบริษัทฯ
โดยจัดหาแหล่งเงินทุนที่สอดคล้องกับลักษณะโครงการ และมีต้นทุนเงินทุนต่ำกว่า
การกู้ยืมเงินจากสถาบันการเงิน ไม่ว่าจะเป็นการออกตั๋วแลกเงินระยะสั้น การออกหุ้นกู้
หรือการจัดตั้งกองทุนรวมอสังหาริมทรัพย์ ในการระดมทุน
และเน้นการกู้ยืมโดยมีอัตราดอกเบี้ยแบบคงที่ เพื่อลดความเสี่ยงจากการเพิ่มขึ้นของอัตราดอกเบี้ย
นอกจากนี้ในส่วนของเงินกู้ยืมที่มีอัตราดอกเบี้ยลอยตัว บริษัทฯมีนโยบายในการทำ Interest Rate
Swap เมื่อสถานการณ์และอัตราดอกเบี้ยในตลาดเหมาะสม

ความเสี่ยงจากการเปลี่ยนแปลงข้อกฎหมายที่เกี่ยวข้อง :

การเปลี่ยนแปลงกฎหรือระเบียบ เช่น กฎหมายผังเมือง หรือนโยบายประหยัดพลังงาน
บางครั้งอาจส่งผลกระทบในเชิงลบต่อบริษัทฯ เพื่อเป็นการจัดการบริหารความเสี่ยงเหล่านี้บริษัทฯได้
โดยการรวบรวมข้อมูลและ ติดตามสถานการณ์ของกฎหมายผังเมือง และกฎระเบียบอื่นๆ
โดยตรงกับหน่วยงานของรัฐอย่างใกล้ชิด เพื่อให้ได้ข้อมูลที่ปัจจุบันที่สุด
และนำข้อมูลที่ได้มาทำการพัฒนากลยุทธ์เพื่อจัดการแบบมีระบบกับเหตุการณ์ที่อาจเกิดขึ้นจากกฎระเบียบต่างๆที่เปลี่ยนแปลงไป
และถ่ายทอดข้อมูลเหล่านี้ไปยังบุคคลที่เกี่ยวข้องอย่างเป็นทางการ

ความเสี่ยงจากการมีกลยุทธ์ในเชิงรุก :

การที่บริษัทฯมีกลยุทธ์ระยะปานกลางถึงระยะยาวในเชิงรุก อาจทำให้เกิดความไม่สมดุลของอัตรา
การเติบโต ความเสี่ยง และผลตอบแทนของบริษัทในอนาคตได้
เพื่อเป็นการบริหารความเสี่ยงบริษัทฯจึงได้กำหนดแผนการเติบโตให้เหมาะสมกับแนวโน้มทางเศรษฐกิจโดยให้มีการกระจายความเสี่ยงทั้งในด้านขนาดการลงทุน
ทำเล และกลุ่มเป้าหมาย ตลอดจนรักษาระดับของอัตราส่วนทางการเงินให้เหมาะสม
และมีความเสี่ยงน้อยที่สุด

ความเสี่ยงจากการไม่สามารถต่อสัญญาเช่าที่ดิน :

การที่บางโครงการของบริษัทฯตั้งอยู่บนที่ดินเช่า ถึงแม้ว่าสัญญาเช่าที่ดินทุกโครงการได้ระบุเงื่อนไข
การต่อสัญญาเมื่อสัญญาเช่าสิ้นสุดลงไว้เรียบร้อยแล้ว
แต่หากบริษัทไม่สามารถต่อสัญญาเช่าที่ดินในระยะยาวได้
อาจส่งผลให้เกิดการสูญเสียรายได้และชื่อเสียง
บริษัทฯอาจต้องหาที่ดินในบริเวณใกล้เคียงเพื่อพัฒนาศูนย์การค้าใหม่ทดแทนกรณีไม่สามารถต่อสัญญาได้
เพื่อเป็นการลดความเสี่ยงบริษัทฯได้ทำการพัฒนาแผนงานขยาย
ศูนย์การค้าเพิ่มขึ้นจากที่มีอยู่ในปัจจุบัน เพื่อรักษาระดับรายได้รวมไม่ให้ได้รับผลกระทบมากนัก